次韻方允迪秘監步月感懷一首
作者：劉一止
朝代：宋

paragraphs: 伊昔苕水濱，詩酒相逆送。
紅蕖三百頃，天遣作妙供。
於今幾何時，喜懼不同夢。
驚心風月夕，怨笛有殘弄。
所嗟老侵尋，不愧官冗從。
當時季孟間，衆識長雛鳳。
寧知天一角，復此樽酒共。
文章自千古，習氣無乃重。
詩如朝陽鳴，一一律呂中。
從遊二三駿，蹀躞不受鞚。
阿威有家學，落筆競豪縱。
傷時復懷舊，一笑得再慟。
公等俱勉旃，如我堪底用。